Botir Qorayev. Botir Qorayev (1980-yil 8-aprelda tugʻilgan) – oʻzbekistonlik sobiq professional futbolchi. Oʻzbekiston milliy terma jamoasi tarkibida 2007-yilgi Osiyo kubogi ishtirokchisi. Hozirda Nasaf klubining sport direktori va U21 jamoasida bosh murabbiy. Futbolchilik faoliyati. Botir 1999-yilda Qarshining „Nasaf“ jamoasida oʻynab, Oʻzbekiston oliy ligasida debyut qilgan. U Nasaf jamoasida yetti yil toʻp surgan va uch marta mamlakat chempionatining bronza medali sovrindori boʻlgan. 2006-yilda qoʻshni Muborak shahrining „Mashʼal“ jamoasiga koʻchib oʻtgan va bu jamoada ikki mavsum davomida toʻp surgan, 2007-yilda bronza medallarini qoʻlga kiritgan. 2008-yilgi mavsum boshlanishidan oldin „Nasaf“ jamoasiga qaytgan va klubning asosiy himoyachisi boʻlgan. Keyingi yillarda u yana toʻrt marta Nasaf jamoasi bilan Oʻzbekiston chempionatining bronza medali sovrindori boʻlgan, bir marta kumush medalni qoʻlga kiritgan. 2011-yilgi mavsumda esa Osiyodagi ikkinchi muhim klublar turniri hisoblangan OFK kubogida gʻolib chiqgan. Umumiy hisobda „Nasaf“ jamoasi tarkibida milliy chempionatlarda 300 dan ortiq oʻyin oʻtkazgan. 2015-yilgi mavsum oldidan Nasaf bilan xayrlashgan Botir Gʻzuorning „Shoʻrtan“ jamoasi safiga borib qoʻshilgan. U Gʻuzorliklar safida 2 mavsum davomida toʻp surdi. 2017-yilgi mavsum oldidan sobiq jamoasi Muborakning „Mashʼal“ Jamoasi katta qiziqish bildirdi va mavsumni Muborakliklar safida oʻtkazgan. Mavsum yakunida faoliyatini yakunlagan. Milliy jamoadagi faoliyati. U 2007-yilda Oʻzbekiston terma jamoasida debyut qilgan. Botir murabbiy Rauf Inileyev tomonidan 2007-yilgi Osiyo Kubogida ishtirok etadigan futbolchilar tarkibiga kiritilgan. Qorayev tunir ishtirokchilar safida boʻlganiga qaramay turnir davomida maydonga tushmagan. U xalqaro maydondagi debyutini 2007-yil 24-mart kuni Xitoy Taypeyi – Oʻzbekiston (0:1) oʻyinida oʻtkazgan. Milliy terma jamoadagi ilk golini 2007-yilning 27-mart kuni Xitoy – Oʻzbekiston oʻrtoqlik uchrashuvida (3:1) kiritgan. Uch yillik tanaffusdan soʻng 2010-yilda terma jamoaga chaqirildi, 2010-yil 25 may kuni Armanistonga qarshi oʻyinda ishtirok etgan, bu oʻyin Qoraev uchun terma jamoadagi oxirgisi boʻldi. U terma jamoa libosida jami 7 ta oʻyinda maydonga tushdi va 1 ta gol kiritgan. Murabbiylik faoliyati. 2017-yilgi mavsum soʻnggida Muborakliklar safida faoliyatiga yakun yasagan Botir Qoraev, aynan „Mashʼal“ jamoasi safida oʻz murabbiylik faoliyatini boshlagan. 2018—2020-yilgi mavsumlar davomida bosh murabbiy yordachisi vazifasini bajargan. 2021-yilgi mavsum sobiq jamoasi Qarshining „Nasaf“ jamoasi sport direktori sifatida tayinlangan.